ācārya balabhadra-viracitaḥ

# siddha-siddhānta-saṅgrahaḥ

Based on A. (ed.) Dr. Keśava Rāmacaṁda Jośī, Lakshminagar (Pune): Siddha Yoga Prakashan. 2nd printing 1998. (SSS)

B. (ed.) Surendra Kumar Sharma. Delhi: Eastern Book Linkers, 1986.

C. *Siddha-siddhānta-paddhati*, (ed.) Svāmī Dvārikādāsa Śāstri. Vārāṇasī: Caukhambā Vidyābhavana, 2006. (SSP).

SSS is based on SSP, mainly being a versification of the prose text of the latter, including many verses that are in the original. It would appear that the source materials of SSS, especially towards the end were corrupt and truncated.

śrī-guruḥ śaraṇam

śrī-gaṇapati-caraṇāravindābhyāṁ namaḥ

# siddha-siddhānta-saṅgrahaḥ

### prathamopadeśaḥ

yat-pādābja-rajaḥ-sparśād arajaskaṁ mano bhavet |

sa eva guru-nātho me kṛpā-sindhuḥ prasīdatām ||1||

arthā ye siddha-siddhānta-paddhatau sunirūpitāḥ |

saṅgrahaṁ tanute teṣāṁ kaścit śrī-kṛṣṇa-tuṣṭaye ||2||

piṇḍa-ambhava-vicāra-saṁvidā-

dhāra-tatpara-rasaikya-bhūmayaḥ |

tīkṣṇa-dhībhir avadhūta ity ayaṁ

darśitaḥ khalu nirūpya saṅgrahaḥ ||3||

kārya-kāraṇa-kartṛtvaṁ yadā nāsti kulākulam[[1]](#footnote-2) |

avyaktaṁ paramaṁ tattvaṁ svayaṁ nāma tadā bhavet ||4||

tasyāvasthā-mātra-dharmādharmiṇīti prasiddhi-bhāk |

nijā śaktir abhūt tasyā aunmukhyāṅkā parotthitā ||5||

tataḥ spandana-mātrā syād apareti smṛtā tataḥ |

sūkṣmāhantārdhārdha-mātrā cic-chilā-kuṇḍalinyataḥ ||6||

nirākṛtitvān nityatvān nirantaratayā tathā |

niṣpandatvān nirutthatvān nijāḥ pañca-guṇāḥ smṛtāḥ ||7||

astitvam aprameyatvam abhinnatvam anantatā |

avyaktateti pañca syuḥ parāyāṁ sammatā guṇāḥ ||8||

sphurattā sphāratā-yuktā sphuṭatā sphoṭatā tathā |

sphūrtir evaṁ pañca-guṇā aparāyām api smṛtāḥ ||9||

nirantaratvaṁ nairaṁśyaṁ naiścalyaṁ niścayatvakam |

nirvikalpatvam eva syāt sūkṣmāyā guṇa-pañcakam ||10||

pūrṇatvaṁ pratibimbatvaṁ tathā prakṛti-rūpatā |

pratyaṅ-mukhatvam auccalyaṁ pañcaite bhogināṁ guṇāḥ ||11||

śakti-pañcaka-sambhūta-pañcaviṁśati-saṁśrayāt |

para-piṇḍa-samutpattiḥ siddhāntajñaiḥ samīritā ||12||

uktaṁ ca—

nijā parāparā sūkṣmā kuṇḍalī tāsu pañcadhā |

śakti-cakra-krameṇaiva jātaḥ piṇḍaḥ paraḥ śive ||13||

tato'stitā-pūrvam arcir mātraṁ syād aparaṁ param |

tat sva-saṁvedanābhāsam utpannaṁ paramaṁ padam ||14||

svecchā-mātraṁ tataḥ śūnyaṁ sattā-mātraṁ nirañjanam |

tasmāt tataḥ sva-sākṣād abhūḥ paramātma-padaṁ matam ||15||

akalatvāsaṁśayatvānupamatvānya-pāratā |

amaratvam iti proktā guṇāḥ pañcāpare pade ||16||

niḥkalatvam alolatvam asaṅkhyeyākṣayatvake |

abhinnateti pañcoktā guṇāḥ syuḥ parame pade ||17||

nīlatā pūrṇatā mūrcchā unmanī layatety amī |

śūnye pañca guṇāḥ proktāḥ siddha-siddhānta-vedibhiḥ ||18||

sahajatvaṁ sāmarasyaṁ satyatvaṁ sāvadhānatā |

sarvagatvam iti proktā guṇāḥ pañca nirañjane ||19||

abhayatvam[[2]](#footnote-3) abhedyatvam acchedyatvam anāśyatā |

aśoṣyatvam iti proktā guṇāḥ pañca parātmani ||20||

tattva-pañcakam ākhyātam ādya-piṇḍasya piṇḍataiḥ |

evaṁ tathā guṇāḥ proktāḥ pañcaviṁśati-saṅkhyakāḥ |

saguṇaiḥ samavetais tair ādi-piṇḍaḥ samudbhavet ||21||

ādes tu paramānand prabodhaḥ syāt tatas tataḥ |

bhavec cid-udayas tasmāt prakāśaḥ so'ham ity ataḥ ||22||

niṣpanda-harṣāv unmādaḥ spando nitya-sukham tathā |

iti pañca-guṇāḥ proktāḥ paramānanda-saṁjñake ||23||

udayaḥ syāt tathollāso'vabhāso'tha vikāśanam |

prabheti syur guṇāḥ pañca prabodhasya prakīrtitāḥ ||24||

sad-bhāvo'tra vicāraś ca kartṛtvaṁ jñātṛtā tathā |

svātantryaṁ iti pañcaite guṇāś cid-udayasya ca ||25||

nirvikāratva-naiṣkalpye sad-bodhaḥ samatā tathā |

viśrāntir eva iti samproktaṁ prakāśa-guṇa-pañcakam ||26||

ahantā'khaṇḍaiśvaryaṁ svānubhūtiḥ samarthatā |

sarvajñateti pañcoktā so'haṁ-bhāva-guṇā ime ||27||

ity-ādy-apiṇḍaḥ sampṛktaḥ tattva-pañcakagair guṇaiḥ |

pañcaviṁśati-saṅkhyākair imair eva samutthitaḥ ||28||

ādyād abhūn mahākāśaṁ tato jātaḥ mahānilaḥ |

tasmāt tejo mahat tasmān mahat kaṁ tan mahādharā ||29||

avakāśam acchidratvam aspṛśyatvaṁ tathā ravaḥ |

nīla-varṇa iti proktā guṇāḥ pañca mahāmbare ||30||

sañcāraś cālanaṁ spandaḥ śoṣaṇaṁ dhūmra-varṇatā |

ime pañca guṇāḥ proktā mahā-vāyau manīṣibhiḥ ||31||

dāhakatvaṁ pāvakatvam sūkṣmatvaṁ rūpa-bhāsitā |

rakta-varṇatvam evaṁ syuḥ guṇāḥ pañca mahānile ||32||

pravāhāpyāyana-rasa-dravāś ca śveta-varṇatā |

ime pañca guṇāḥ proktā mahā-vāriṇi paṇḍitaiḥ ||33||

sthūlatva-nānākṛtite kāṭhinyaṁ gandha-pītate |

iti pañca guṇāḥ proktā mahā-mahyāṁ maharṣibhiḥ ||34||

iti sākāra-piṇḍasya tattva- pañcakam iṣyate |

pañca-viṁśati-saṅkhyākā guṇās tair militaiḥ śivaḥ ||35||

śivād bhairava etasmāt śrīkaṇṭho'taḥ sadā-śivaḥ |

īśvaro'smād rudra āsīt tato viṣṇus tato vidhiḥ ||36||

mahā-sākāra-piṇḍasya mūrty-aṣṭakam idaṁ smṛtam |

brahmaṇaḥ prākṛtaṁ dṛṣṭvā nara-nāry-ātma-piṇḍakam ||37||

pañca-pañcātmakaṁ tac ca śarīram idam ucyate |

asthi-tvaṅ-māṁsa-lomāṇi nāḍyaḥ pṛthvy-aṁśakā ime ||38||

lālā-mūtre asṛk-svedau śukram ity aṁśakā apām |

kṣudhā-tṛṣālasya-nidrā-kāntayo'ṁśā vibhāvasoḥ ||39||

dhāvanaṁ calanaṁ rodhaḥ prasāraṇākuñcane tathā |

vāyv-aṁśā uditā ete pañca siddhānta-vedibhiḥ ||40||

rāga-dveṣau bhayaṁ lajjā moha evaṁ nabho-guṇāḥ |

iti prākṛta-piṇḍe syuḥ pañca-bhūtāni tad-guṇāḥ ||41||

mano buddhir ahaṅkāraś cittaṁ caitanyam ity atha |

siddha-siddhānta-gair uktam antaḥ-karaṇa-pañcakam ||42||

saṅkalpaś ca vikalpaś ca jaḍatā mūrcchanā tathā |

mananam ceti samproktaṁ guṇāḥ syuḥ pañca mānasāḥ ||43||

viveka-vairāgya-parā praśānti-kṣamā guṇā buddhi-gatā bhavanti |

māno mamatvaṁ sukha-duḥkha-mohā guṇā ime'hāṁ-kṛti-vartinaḥ syuḥ ||44||

matir dhṛtiḥ saṁsmṛtir utkṛtiṁ ca svīkāraḥ itthaṁ khalu pañca caittāḥ |

caitanya-niṣṭhās tu vimarṣa-harṣau dhairyaṁ guṇāś cintana-niḥspṛhatve ||45||

antaḥ-karaṇa-dharmā ye ta ete sampradarśitāḥ |

sattvaṁ rajas tamaḥ kālo jīvaś ca kula-pañcakam ||46||

dayā dharmaḥ kriyā bhaktiḥ śraddhetthaṁ sattvagā guṇāḥ |

dānaṁ bhogaś ca śṛṅgāraḥ svārthādāne rajo-guṇāḥ ||47||

moha-pramādau nidrā ca hiṁsā-kraurye tamo-guṇāḥ |

vivādaḥ kalahaḥ śoko bandho vañcanam eva ca |

evaṁ pañca-guṇāḥ proktāḥ kālasya muni-puṅgavaiḥ ||48||

jāgrat-svapna-suṣupti-turyaka-turīyātīta-saṁjñā guṇāḥ |

jīva-sthā iha kīrtitā iti bhavej jīve'pi tat pañcakam ||49||

icchā karma vimohinī prakṛti-yug vāk ceti pañco'pi te |

vyaktākhyādhara-śakti-pañca-guṇāḥ santīti siddhānta-vāk ||50||

unmeṣo vāsanā vīpsā cintā ceṣṭecchikā guṇāḥ ||51||

smṛty-udymodvega-kārya-niścaya-kāriṇī kriyā |

mada-mātsarya-kapaṭa-kartavyāsatya-saṁjñakāḥ ||52||

prākṛtā māyikā āśā tṛṣṇā kāṅkṣā spṛhā mṛṣā |

parāsti paśyanty atha madhyamā ca vaikhary apīṣṭākṣara-mātṛkā ca |

ete guṇā vāci bhavanti pañca prapañca-nirmukta-janopadiṣṭāḥ ||53||

pañcaviṁśatir ete syur vyakti-śakti-guṇā iha |

kāma-karmāgni-candrārkāḥ pratyakṣa-kṛti-hetavaḥ ||54||

rati-prīti-līlāturatvābhilāṣā guṇāḥ pañca kāme vasantīty aṇanti |

śubhaṁ cāśubhaṁ kīrty-akīrtī tathecchā-gatāḥ karmāṇi brahma-niṣṭhās tathā te ||55||

ullola-kallola-samuccalatva-pronmādavaty-ūrmi-viśeṣavatyaḥ |

vilepayantī laharī-vilolā vilolithāna-prasarā pravṛttiḥ ||56||

sravantikā nāmavatī pravāhā saumyā prasanneti kalāḥ sudhāṁśoḥ |

udīritā ṣoḍaśa tasya cānyā na vṛtti-saṁjñāmṛta-nāma tasyāḥ ||57||

tāpinī grāsinī krūrā kuñcanī śoṣaṇī tathā |

bodhinī ghasmarākarṣiṇy artha-santuṣṭi-vardhinī ||58||

ūrmī-rekhā kiraṇinī prabhāvaty aṁśu-mālinaḥ |

imāḥ kalā dvādaśa syur anyo'py asti prakāśikā ||59||

bījanī dīpikā jvālā visphuliṅgā pracaṇḍikā |

pācikā raudrikā dāhā rocinī śoṣiṇīti tāḥ ||60||

kalā daśa bhavanty agner jyotir nija-kalā parā |

iti pratyakṣa-kāriṇo guṇāḥ syuḥ siddha-sammatāḥ ||61||

dvārāṇi dvādaśoktāni nāḍīnāṁ yāni tāny atha |

darśyante siddha-siddhānta-nirṇītāni yathā-matam ||62||

iḍā-piṅgale nāsikā-randhrage dve

suṣumnā bhavet tālu-mūle'ja-randhram |

same tāv adhīkṛtya gāndhārikākhyā

tathā hastijihvā śravo-yugmake syāt ||63||

bhavec chaṅkhinī liṅga-vaktrādi-daṇḍā-

dhvanāpadmaja-dvāram āptātha pūṣā |

tathālambuṣā cakṣuṣoḥ santagāsyāgragā

syāt payasviny apāne kuhūś ca ||64||

daśa nāḍyo daśa-dvāra-vartinya iti kīrtitāḥ |

dvāsaptati-sahasrāṇi nāḍyo'nyā roma-kūpa-gāḥ ||65||

hṛdi prāṇo gude'pāno nābhi-gāmī samānakaḥ |

udānaḥ kaṇṭha-nilayo vyānas tālu-samāśrayaḥ ||66||

sarvāṅga-vyāpako nāgaḥ kūrmo'kṣṇi kṛkalo nāsi |

devadatto mukhāgrasthaḥ kaṇṭhādhaḥ syād dhanañjayaḥ ||67||

āhāra-kāṅkṣakaḥ pūrvo dvitīyaḥ stambha-kumbhakaḥ |

tṛtīye dīpanaṁ pākas turye nāḍī-viśodhanam ||68||

āpyāyanaṁ ruciś caiva pañcame'śana-jalpane |

moḍanoccāṭane ṣaṣṭhe meṣonmeṣau ca saptame ||69||

kṣud-udgārāv aṣṭame stāṁ jṛmbhaṇaṁ navame bhavet |

daśame nāda-ghoṣau tu syur ete daśa vāyavaḥ ||70||

avalokana-piṇḍasya samutpattir itīritā |

nara-nārī-rūpam āhur idam eva munīśvarāḥ ||71||

garbha-piṇḍa-samutpattim atha vakṣyāmi sammatāt |

ṛtau strī-narayor yoge jīvo bindu-rajāśrayāt ||72||

pūrvasmin kalilaṁ tato ravi-dinaiḥ syād budbudābhaṁ tataḥ

pakṣād golaka-sannibhaṁ kaṭhinatā-bhāṅ māsa-mātrodbhavet ||

tad-dvandvena śiras tribhiḥ kara-padādyaṁ syāc caturbhiḥ śrutī |

netre ghrāṇa-gudāsya-meḍhrakam atho pṛṣṭhodarau pañcabhiḥ ||73||

ṣaḍbhir gātra-ruhāṇi saptabhir atho syāc cetanā-lakṣaṇāny

aṣṭābhir yadi jāyate suvirahas tat-tata-lābhas tataḥ |

māsejño daśame'tha yoni-samayāc chukrādhikatve pumān

śukrasyādhikatānvaye tu vanitā sāmye tayoḥ klībakaḥ ||74||

anyonya-citta-pratikūla-bhāvāt

strī-puṁsayor vamina-kubja-khañjāḥ |

andhādayo'ṅga-vinipīḍanā syād

reto-dvibhāvāt suta-yugmatā ca ||75||

śukraṁ sārdha-pala-trayaṁ nigaditaṁ raktaṁ palā viṁśatiḥ

tasyārdhaṁ khalu medasor avipalā majjā śataṁ māṁsakam |

pittaṁ rāvaṇa-vaktra-saṁsita-palaṁ ṣaṣṭy-uttarā syāc chata-

trayy asthyām atha sandhayas tad-upamāḥ sārdha-trikoṭyaḥ kacāḥ ||76||

majjāsthi-medāṁsi sa-śukrakāṇi

bhavanti vīryāj janakasya putre |

māṁsāsṛjī gātra-ruhāṇi vātaḥ

pittaṁ kaphas tad-dvaya-yogataḥ ||77|||

daśadhātu-mayo deha itthaṁ bhavati niścitaḥ |

garbha-piṇḍotpattir evaṁ siddha-siddhānta-sammatā ||78||

`

|| iti siddha-siddhānta-saṅgrahe ṣaḍ-vidha-piṇḍotpattiḥ prathamopadeśaḥ ||

—o)0(o—

(2)

### dvitīyopadeśaḥ

nava-cakrāṇi dehe'smin bhavantīti viniścitam |

teṣāṁ vibhāgo jñātavya ādhārādi-kramād atha ||1||

brahma-cakraṁ tridhāvartaṁ bhaga-maṇḍalakākṛtiḥ |

ādhāre tad-adhaḥ kande dhyāyec chaktiṁ hutāśabhām ||2||

kāma-rūpābhidhaṁ pīṭhaṁ sarva-kāma-pradāyi tat |

tad atra bhavatīty uktaṁ siddha-siddhānta-vedibhiḥ ||3||

svādhiṣṭhānābhidhaṁ cakram dvitīyaṁ yac catur-dalam |

padmaṁ tatra pravālābhaṁ liṅgaṁ dhyāyet parāṅ-mukham ||4||

tatraivoḍyāna-pīṭhaṁ syāj jagad-ākarṣa-siddhidam |

bhavatīti mahā-siddhāḥ siddhāntaṁ cakrire purā ||5||

tṛtīye nābhi-cakre tu pañcāvartādi-sannibhe |

dhyāyet kuṇḍalikākāre bālārka-dyuti-kuṇḍalīm ||6||

turyaṁ hṛdaya-cakraṁ yat tatrāṣṭa-dala-vārije |

liṅgaṁ dhyāyet karṇikāntar-jyotirmat paramojjvalam ||7||

saiva haṁsa-kalā khyātā sarvendriya-vaśaṁ-karī |

yogibhir vidhivad jñātā sarva-lokān vaśaṁ nayet ||8||

pañcamaṁ kaṇṭha-cakraṁ tu caturaṅgula-bindubham |

tad-vāma-dakṣa-candrārka-nāḍyor dhyāyet suṣumnikām ||9||

anāhata-kalā saiva vikhyātā yogināṁ mate |

anāhata-mahā-siddhir viśrāṇana-dhurandharā ||10||

tālu-cakram ṣaṣṭham atra sudhā-dhārā-pravāha-bhṛt |

ghaṇṭikā rāja-dantāntar dhyāyet śūnyaṁ mano-laye ||11||

[[3]](#footnote-4)navamaṁ brahma-cakraṁ yat sahasra-dala-vārijam |

dhyāyed go-kṣīrabhaṁ tatra haṁsaṁ tat tan-mayo bhavet ||12||

nava-cakra-vicāro'yaṁ kathitaḥ paramārthadaḥ |

athāhaṁ ṣpḍaśādhārān vakṣyāmi kṛpayā guroḥ ||13||

pādāṅguṣṭhāt paraṁ dhyāyet tejasvat prathamaṁ yadi |

dṛṣṭiḥ sthairyaṁ samāyāti nairantaryeṇa nirmalā ||14||

mūla-sūtraṁ samālambya sthātavyam pāda[[4]](#footnote-5)-pārṣṇinā |

yadā tadānīm ādhāro dvitīyo'gni-pradīpanaḥ ||15||

vikāsa-saṅkocanato gudam ākuñcayed yadā |

tṛtīyādhāra uktas tad apāna-sthairya-kārakaḥ ||16||

saṅkocanena maṇikasya paratra turye

daṇḍādhvanaiva carameṇa niveśya cittam |

vajrodare sagatibandhana-bhedi-darpyā

bhṛṅgasya ced gudidare khalu bindu-bandhaḥ ||17||

eṣā vajrolikā proktā siddha-siddhānta-vedibhiḥ |

jñānād eva bhaved asyāḥ siddha-mārgaḥ prakāśitaḥ ||18||

nāḍyādhāre pañcame tu san niveśya mano'nilam |

jāraṇaṁ bhavati kṣipraṁ yogināṁ mala-mūtrayoḥ ||19||

nābhy-ādhāre tathā ṣaṣṭhe praṇavoccāraṇa-kriyām |

kṛtvekāgreṇa manasā nādodayam upaity alam ||20||

saptame hṛdayādhāre prāṇa-vāyuṁ nirodhayet |

tadā tadaivāmburuham ikāsam adhigacchati ||21||

kaṇṭhādhāre'ṣṭame kaṇṭhaṁ cibukena nipīḍayet |

iḍā-piṅgalayor vāyu-sthairya-bhāvas tadā bhavet ||22||

navame ghaṇṭikādhāre jihvāṁ saṅghaṭṭayet kramāt |

sudhā-kalā-parisrāvas tadā syād amaratvadaḥ ||23||

jihvāṁ cālana-dohābhyāṁ dīrghīkṛtya niveśayet |

daśamādhāra-tālv-antaḥ kāṣṭhā bhavati sā parā ||24||

ekādaśam rasādhāre jihvāgra-mathanāt sphuṭam |

paramānanda-sandoha-kāriṇī kavitā bhavet ||25||

dvādaśordhva-radādhāre jihvāgraṁ granthayed dṛḍham |

vyādhayaḥ kṣaṇa-mātreṇa parikṣīṇā bhavanty alam ||26||

trayodaśaṁ nāsikākhya ādhāro yaḥ prakīrtitaḥ |

tad-agraṁ lakṣayen nityaṁ mano bhavati susthiram ||27||

kapāṭākāram āhur yan nāsā-mūlaṁ caturdaśam |

tatra dṛṣṭi-nibandhena ṣaṇmāsāj jyotir-īkṣaṇam ||28||

dhruvādhāram pañcadaśaṁ paścec ced ūrdhva-cakṣuṣā |

puro'valokayet śrīmān kiraṇākāram ujjvalam ||29||

ṣoḍaśaṁ nayanādhāram ūrdhva-bhāge pracālayet |

aṅgulyā ced apāṅge sve jyotiḥ-puñjaṁ prapaśyati ||30||

sadā ṛntanam evātha lokayen nirmalāśayaḥ |

ity uktāḥ ṣoḍaśādhārā lakṣya-trayam athocyate ||31||

mūla-kandād daṇḍa-lagnāṁ brahma-nāḍīṁ sita-prabhām |

brahma-randhrāvadhi dhyāyet tan-madhye vidyud ujjvalām ||32||

mūrtiṁ tāṁ lakṣayen nityaṁ bisa-tantu-tanīyasīm |

sarva-siddhi-pradāne sā kalpavallīyate satām ||33||

lalāṭordhve'thavā tārākāraṁ guhyāṭa[[5]](#footnote-6)-maṇḍapam |

lakṣayed vāli-kuhare raktaṁ madhukarākṛtim ||34||

tarjanī-mukha-niruddha-karṇako

yo'thavā bhavati puruṣottamaḥ |

mūrdha-madhya-gata-siṁha-hāṭake

tasya nāda udayeta dhuṁdhv iti ||35||

cakṣur-madhye puttalī-sannibhaṁ vā

nīla-jyotī-rūpam udyat prakāśam |

nairantaryāl lakṣayed etad uktaṁ

prājñair antar-lakṣyamal labdha-cittaiḥ ||36||

ekāṅgula-catur-mārge nāsāgrād bahir ambaram |

śyāmala-jyotir-upamaṁ nairantaryeṇa lakṣayet ||37||

nāsāgrato bahir vyāpi satataṁ dvādaśāṅgule |

lakṣayed dharitālābhaṁ puraḥ pārthiva-maṇḍalam ||38||

vāyu-tattvaṁ dhūmra-varṇaṁ nāsāgrāt ṣoḍaśāṅgulam |

lakṣayet tan-mukhaṁ vā khaṁ sthira-dṛg gokulekṣaṇe ||39||

|| iti siddha-siddhānta-saṅgrahe nirmalī-karaṇam ||

ūrdhvavad dṛṣṭyāntarālambe lakṣayet siddha-vartmagaḥ |

jyotir-mukhā dṛśyante tadākasmād itas tataḥ ||40||

athavā yatra kutrāpi vyomaiva parilakṣayet |

ālambate sthiratvaṁ dṛk yogino'bhyāsataḥ sadā ||41||

dvādaśāṅgulam ārabhyāṣṭādaśāṅgulakāvadhi |

śirasy ūrdhve'thavā paśyej jyotiḥ puñjaṁ vimuktidam ||42||

dṛṣṭy-agre tapta-bharmābhāṁ lakṣayed vā vasundharām |

dṛṣṭiḥ sthiratvam etīti bahir-lakṣyam anekadhā ||43||

sitaṁ pītaṁ raktaṁ haritam athavā śyāmala-nibhaṁ

pradīpākāraṁ vādhigata-tulanaṁ dhūma-śikhayā |

sphuraj-jyotī-rūpaṁ hima-kiraṇa-bimbākṛti tathā

dineśākāraṁ vā nava-yavakam īkṣeta manasā ||44||

madhya-lakṣyam idaṁ proktam iti lakṣya-trayīritā |

siddha-siddhānta-vijñātaṁ vyoma-pañcakam ucyate ||45||

bāhyābhyantara-deśam ujjvalatamaṁ śūnyaṁ kham ālokayet

dhvāntākāra-dharaṁ paraṁ kham athavā kalpāntakālāgnibham |

āho svid gamanaṁ mahat-padam uta pradyota-rūpaṁ nabhas

tattvādyaṁ dina-ratna-koṭi-ruci vā sūryāmbaraṁ santatam ||46||

vyoma-pañcaka-vilokanāt pumān

jāyate kuliśa-tulya-vigrahaḥ |

ity avetya vimalena cetasā

vyoma-pañcakam[[6]](#footnote-7) idaṁ prapañcitam ||47||

navāṅgaṁ ṣoḍaśādhāraṁ tri-lakṣyaṁ vyoma-pañcakam |

samānaṁ yo na jānāti sa yogī nāma-dhārakaḥ ||48||

(iti prācīnoktiḥ)

bāhyābhyantare'tyantaṁ nirmalaṁ nirākāram ākāśaṁ lakṣayet ||

athavā bāhyābhyantare'tyantāndhakāra-nibhaṁ parākāśam avalokayet ||

athavā bāhyābhyantara-kālānala-saṅkāśaṁ mahākāśam avalokayet ||

athavā bāhyābhyantare nija-tattva-svarūpaṁ tattvākāśam avalokayet ||

athavā bāhyābhyantare sūrya-koṭi-nibhaṁ sūryākāśam avalokayet ||

svayaṁ vyoma-pañcakāvalokanena vyoma-sadṛśo bhavati ||30||

uktaṁ ca—

nava-cakraṁ kalādhāraṁ trilakṣyaṁ vyoma-pañcakam |

samyag etan na jānāti sa yogī nāma-dhārakaḥ ||48||

yogāṅgāni bhavanty aṣṭau yamo niyama āsanam |

prāṇāyāmas tathā pratyāhāraḥ syād atha dhāraṇā ||49||

dhyānaṁ samādhir eteṣāṁ pṛthag-arthān atha bruve |

dvandva-duḥkhādi-sahanaṁ yama ity abhidhīyate[[7]](#footnote-8) ||50||

vṛttīnāṁ mānasīnāṁ hi yaiḥ syān niyamanaṁ sphuṭam |

niyamās te prakīrtyante santoṣa-pramukhā budhaiḥ[[8]](#footnote-9) ||51||

sva-svarūpe sadāsanna-bhāva āsanam ucyate |

sukha-svasthāmbujādīnāṁ bhedāt tad bahudhā matam ||52||

prāṇānāṁ sthairya-hetur yaḥ sa prāṇāyāma iṣyate |

niḥśvāsa-tāre cakrādyaiḥ sampuṭīkaraṇaṁ yathā ||53||

ceto-vṛtti-taraṅgāṇāṁ viṣayebhyo nivartanam |

pratyāhāraḥ sa utpanno vikāra-grāsa-kārakaḥ ||54||

utpannotpanna-vṛttīnāṁ nirvikāre hi dhāraṇam |

dhāraṇeti samākhyātā niyamyaikāvadhāraṇā ||55||

paramātmāsti nirdvandvaḥ svātmārāmo'tra yad bhavet |

yat tat svarūpam ity antar-vṛttir dhyānam iti smṛtam ||56||

sarva-tattva-samāvasthā samādhir iti kīrtitaḥ |

nirudyamatvānāyāsāv eka-śīlaika-bhāvate ||57||

nirvikalpatvam ete te santi bhedāḥ samādhijāḥ |

aṣṭāṅga-yoga ity eṣa nirūpita iha sphuṭam ||58||

|| iti siddha-siddhānta-saṅgrahe piṇḍa-vicāre dvitīyopadeśaḥ ||

—o)0(o—

(3)

### tṛtīya upadeśaḥ

## piṇḍa-saṁvittiḥ

piṇḍa-saṁvittir adhunā kathyate yogi-sammatā |

yasyāḥ samāśrayād bhāti tattva-jñānam adūrataḥ ||1||

brahmāṇḍa-varti yat kiñcit tat-piṇḍe'py asti sarvathā |

iti niścaya evātra piṇḍa-saṁvittir ucyate ||2||

kūrmaḥ pāda-tale'ṅguṣṭha-tale pātālam ucyate |

talātalaṁ puro'ṅguṣṭhāt pāda-pṛṣṭhe mahātalam ||3||

gulphe rasātalaṁ proktaṁ jaṅghāyāṁ sutalaṁ matam |

vitalaṁ jānu-deśe syād atalam mūla iṣyate ||4||

ūrdhvaḥ svabhāvo yaḥ piṇḍe syāt kālāgni-rudrakaḥ |

pātāla-pada-vācyānāṁ sattvānām adhidevatā ||5||

bhūr-ādi-loka-tritayaṁ guhye liṅgāgra-mūlayoḥ |

tatrādhidevatā śukraḥ piṇḍe'tha vināyakaḥ ||6||

daṇḍāgre daṇḍa-kuhare mahar-loko janas tathā |

tapo daṇḍa-nāle satyaṁ mūle yomāna etadīṭ ||7||

aneka-vyāpakaḥ piṇḍe dharmo'tha mahaso'cyutaḥ |

svar-loka-bhūta-kukṣeḥ sa devatātvena sammataḥ ||8||

hṛdaye rudra-loko'sti rudras tatrādhidevatā |

ugraḥ svabhāvo yaḥ piṇḍe tat-svarūpaḥ sa sammataḥ ||9||

vakṣasīśvara-loko'sti tatrādhīśvara īśvaraḥ |

piṇḍe tṛpti-svarūpeṇa tiṣṭhatīti mataṁ satām ||10||

kaṇṭhaṁ sadā-śiva-nivāsam udāharanti

tatrādhināyakatayā sa sadā-śivo'sti |

piṇḍe jitendriya-gaṇair anubhūyamānaḥ

saumya-svabhāva iti yaḥ prathita-pratiṣṭhaḥ ||11||

śaktaṇṭha-lokaḥ khalu kaṇṭha-madhye

śrīkaṇṭha evātra bhaved adhīśaḥ |

sanātanatvātmakatāṁ dadhānaḥ

piṇḍāntare vādhikṛtādhivāsaḥ ||12||

lambikā-mūlake bhairavo'dhīśvaras

tatra yat kīrtitas tasya loko budhaiḥ |

prāṇināṁ sarvadā sarva-kāryād yamo

bhairavākhyādharaḥ piṇḍa-madhye mataḥ ||13||

tālu-dvāre śaiva-lokaḥ prasiddhaḥ

tatrādhīśaḥ syāc chivo viśva-vandyaḥ |

vidvad-varyair yoga-śāntiḥ pratītā

tad-rūpo'sau piṇḍa-madhye vibhāti ||14||

tālor abhyantare bhāti siddha-loko'tra devatā |

mahā-siddhaḥ prabodhātmā piṇḍa-madhye'nubhūyate ||15||

lalāṭe'nādi-loko'sti tatrānādir adhīśvaraḥ |

parāhantā-svarūpeṇa piṇḍa-madhye'vatiṣṭhate ||16||

śṛṅgāṭe kula-loko'sti tatra devaḥ kuleśvaraḥ |

piṇḍa-madhye sadānanda-svarūpeṇāvatiṣṭhate ||17||

brahma-randhre para-brahma-lokas tatrādhidevatā |

para-brahmābhidhā piṇḍe paripūrṇa-svarūpataḥ ||18||

parāparasya loko'sti tatra devaḥ pareśvaraḥ |

astitva-rūpataḥ so'yaṁ piṇḍa-madhye'nubhūyate ||19||

trikuṭe śakti-loko'sti parā śaktis tu devatā |

sarva-kartṛtva-sāmarthya-parāvasthātmanā tanau ||20||

piṇḍe sapta-talāni syur lokāś cātraika-viṁśatiḥ |

vṛtte vipro nṛpaḥ śaurye udyame viḍ bhayeṅghrijaḥ ||21||

syur jambūśālmalīplakṣa-kuśa-krauñcaka-gomayāḥ |

śveto-majjāsthi-nāḍīṣu māṁse tvaci kace nakhe ||22||

mūtraṁ śukraṁ kapho medo vasā prasveda-retasī |

kṣārekṣu-dadhi-sarpīṣi madhu-vāri-payāṁsi ca ||23||

navasu dvāra-deśeṣu nava-khaṇḍāny akīrtayan |

atha śailādikān brūmo yathā-bhāgam avasthitān ||24||

meru-daṇḍe merur asti kailāso brahma-śaṅkhake |

pṛṣṭhe himādrir malayo vāme'ṁśe mandaraḥ paraḥ ||25||

vindhyādrir dakṣiṇe karṇe vāme menāka-parvataḥ |

śrī-parvato lalāṭe syād evam aṣṭau kulācalāḥ ||26||

catuḥṣaṣṭhir matā varṇā yoginyaḥ sakalās tathā |

hastāṅguliṣu rājante sarva evopaparvatāḥ ||27||

gaṅgā sarayūr yamunā candrabhāgā sarasvatī |

vitastā śatarudrā ca narmadairāvatī śirāḥ ||28||

dvāsaptati-sahasrāṇi nadyo yāḥ parikīrtitāḥ |

anyā nady-upanadyādyās tā jñeyās tattva-darśibhiḥ ||29||

nakṣatra-rāśi-graha-tārakāṇi

tathā tithīnāṁ valaye'tra koṣṭhāḥ |

dvāsaptatir ye vilasanti teṣu

nivāsam āhuḥ śruti-tattva-vijñāḥ ||30||

aneka-tārā-netrāntas tejaḥ-puñje kṛtāśrayāḥ |

trayastriṁśat-koṭi-devā roma-kūpa-samāśrayāḥ ||31||

aneka-muni-saṅghātāḥ kakṣa-roma-kṛtāśrayāḥ |

pīṭhopapīṭhā ye'neke śmaśru-sthāne vasanti hi ||32||

bhūta-preta-piśāca-rākṣasa-gaṇā daityās tathā dānavāḥ

sarve kīkasa-sandhi-saṅgati-karāḥ santīti siddhoditam |

nāgā akṣi-tanūruheṣu sakalā ye tūpanāgā matās

teṣām asti nivāsa-bhūmir udara-prodbhūta-romodgame ||33||

nānā-vidheṣv avayaveṣu vasanti cānye

gandharva-kinnara-gaṇāpsaraso'tha yakṣāḥ |

yāḥ syuḥ parā iha sadā khalu devatāś ca

vācyeṣu raśmi-vitateṣu samullasanti ||34||

khecaryo mātaraś cānyā ḍākinyādy-ugra-devatāḥ |

vāyu-vege vasanty atra jaladā aśru-pātagāḥ ||35||

marma-sthāneṣv anekeṣāṁ tīrthānām asti saṁśrayaḥ |

mati-prakāśeṣv āvāsaḥ siddhānām api kīrtitaḥ ||36||

sūrya-candramasor vāso netra-dvaya udīritaḥ |

latā-gulma-tṛṇādīnāṁ jaṅghā-romasu saṁśrayaḥ ||37||

kṛmi-kīṭa-pataṅgādyāḥ purīṣe kṛta-saṁśrayāḥ |

yat sukhaṁ sa bhavet sargo yad duḥkhaṁ narakaṁ hi tat ||38||

nirvikalpo bhaven mokṣo nidrādau jāgarottaram |

sva-svarūpa-daśety uktaṁ piṇḍa-saṁvitti-hetave ||39||

akhaṇḍa-paripūrṇātmā viśva-rūpo maheśvaraḥ |

ghaṭe ghaṭe cit-prakāśas tiṣṭhatīti prabudhyatām ||40||

|| iti siddha-siddhānta-saṅgrahe piṇḍa-saṁvittis tṛtīyopadeśaḥ ||

—o)0(o—

(4)

### caturtha upadeśaḥ

## piṇḍādhāraḥ

piṇḍādhāram atho vakṣye yaj jñānād ātma-tattva-vit |

piṇḍādhāro bhavec chaktiḥ cit-prabuddho'paramparā ||1||

kārya-kāraṇa-kartṝṇām utthāvasthākaraṁ sphuṭam |

kartṛ śaknoti yat tasmāc chaktir ity abhidhīyate ||2||[[9]](#footnote-10)

nānā-sūtra-svarūpeṇa paṭe tantur yathāśrayaḥ |

tadvad ādhāratāṁ seti dehe nānāṁśubhir jaḍaḥ ||3||

atyanta-sva-prakāśaika-vedyābhāvaika-sāṅkhya-bhūḥ |

pratyakṣa-sākṣiṇī yātāṁ bhāvayed aparamparām ||4||

sahajenātma-līlā sā yadā sañjāyate tadā |

nirutthāna-daśety uktā śiva-saṁjñāpi tatra hi ||5||

kulākula-svarūpo'sau sāmarasya-sva-bhūmikā |

sattāhantā parā bhāsā sphurattā ca kulākulam ||6||

paraspara-nirābhāsa-bhāsi samyak-prakāśikā |

parābhāsaikam evāstīty ekā sattā nirucyate ||7||

anādi-nidhanā meya-svabhāvāṁśu-sukho'smy aham |

ity ahantā-jñāna-daśā sphuraṇātmā sphurantikā ||8||

śuddha-buddha-svarūpasya kalayaty ātma-vit padam |

yatastaḥ kalety uktā kala-pañcakam asty adaḥ ||9||

varṇa-gotrādi-rāhityād ekam evākulaṁ matam |

umā-maheśa-saṁvādād artho'yam avagamyatām ||10||

tathā ca—

ananyatvād akhaṇḍatvād advayatvād anāśanāt[[10]](#footnote-11) |

nirdharmatvād anaṅgatvād[[11]](#footnote-12) akulam syān niruttaram iti ||11||

kulasya sāmarasyeti sṛṣṭi-hetuḥ prakāśa-bhūḥ |

sā cāparamparā śaktir ājñeśasyāparaṁ kulam ||12||

prapañcasya samastasya jāgrad-rūpa-pravartanāt |

ekaiva kartuṁ yac-chaktā tasmād ājñecarīha sā ||13||

uktaṁ lalita-svacchandena—

akulaṁ kulam ādhatte kulād vyavahṛtir bhavet[[12]](#footnote-13) |

ataḥ kulākula-sthityānīśa iśo'pi śaṅkyate ||14||[[13]](#footnote-14)

alupta-śaktimān nityaṁ sarvākāratayā svayam[[14]](#footnote-15) |

prasphurantaṁ punaḥ svena svayam ekaṁ prapaśyati ||15||

śivo'pi śakti-rahitaḥ kartuṁ śakto na kiñcana |

śivaḥ sva-śakti-sahito hy abhāsād bhāsako bhavet ||16||[[15]](#footnote-16)

śakti-tattvānanda-nitya-śaktimān parameśvaraḥ |

saṁvid-rūpo'sti viṣaya iti siddhi-mataṁ satām ||17||

paramparā-svarūpā sā piṇḍādhāratayā śrutā |

bhavet kuṇḍalinī yadvat piṇḍa-saṁsiddhi-kāriṇī ||18||

buddhābuddhā dvidhā proktā dvitīyā cetanātmikā |

nānā-citra-kriyodyoga-prapañca-maya-vigrahā ||19||

sarpa- kuṇḍalinī-bhāvāl loke kuṇḍalinī matā |

pūrvāsta-vikṛteḥ puṁso nivṛtty-udyama-rūpiṇī ||20||

ūrdhva-gāmitvam etasyām ūrdhva-kuñcanato bhavet |

tad apy ākuñcanaṁ mūlādhāra-bandhena siddhyati ||21||

cid-acid-rūpam etad yaj jagad bhavati santatam |

mūlādhāraka-saṁvitti-prasaratvena tan-matam ||22||

mūlādhārādi-sakala-cakreṣu nava śaktayaḥ |

nāthena yad api proktās tathāpy ekāsti tatra sā ||23||

śakti-prasara-saṅkocau jagataḥ sṛṣṭi-saṁhṛtī |

bhavato nātra sandehas tasmāt tan mūlam ucyate ||24||

mūlādhāre prabuddhe tu siddhir bhavati yoginām |

niyatopādhi-jīvātmā vṛthā bhrāntir api svayam ||25||

madhye svarūpatāpanno yayā sā madhya-kuṇḍalī |

sūkṣmāsūkṣma-svarūpeṇa dvividhā sā pratīyate ||26||

niścalā niścala-grāhyā sthūlānyā dhyāna-rūpiṇī |

arthānara-paribhrānti-hetuḥ sarva-svarūpiṇī ||27||

sarvatrāstīti sākārā madhya-śaktiḥ prakīrtitā |

saiva prasara-saṅkocāt paryāvṛttim upāgatā ||28||

nityānandatayālolā sūkṣmākhyātā nirākṛtiḥ |

buddheti siddhās tām āhuḥ prasiddhāḥ siddha-vartmani ||29||

tattva-sāre'yam evārtho nirūpaṇa-pade kṛtaḥ |

yathā—

sṛṣṭiḥ kuṇḍalinī[[16]](#footnote-17) khyātā dvidhā bhāgavatī tu sā[[17]](#footnote-18) ||30||

ekadhā[[18]](#footnote-19) sthūla-rūpā ca lokānāṁ pratyag-ātmikā[[19]](#footnote-20) |

aparā sarvagā sūkṣmā vyāpti-vyāpaka-varjitā ||31||

tasyā bhedaṁ na jānāti mohitaḥ pratyayena tu |

tataḥ sūkṣmā parā saṁvin madhya-śaktir maheśvarī ||32||

sva-svarūpa-daśāyāṁ sā bodhanīyā guru-śritā |

prabodhanāt piṇḍa-siddhis tasyā bhavati yoginām ||33||

ūrdhva-śakti-nipāto'tha mumukṣūṇāṁ kṛteṇyate |

sarva-tattvordhva-vṛttitvān nirnāma paramaṁ padam ||34||

tat-sva-saṁveda-sākṣād-bhūḥ piśunoktordhva-śaktikā |

nipātaḥ sva-svarūpe'tha nityaṁ nirasanaṁ matam ||35||

nirutthāne sva-svarūpākhaṇḍaiva pratibhāti sā ||36||

uktaṁ ca—

śivasyābhyantare śaktiḥ śakter abhyantare śivaḥ |

antaraṁ naiva paśyāmi candra-candrikayor iva ||37||

nānā-śakti-svarūpeṇa sarva-piṇḍāśrayatvataḥ |

piṇḍādhāra itīṣṭākhyā siddhānta iti dhīmatām ||38||

sattve sattve sakala-racanā saṁvid ekā vibhāti[[20]](#footnote-21)

tattve tattve parama-racanā[[21]](#footnote-22) saṁvid ekā vibhāti[[22]](#footnote-23) |

grāse grāse[[23]](#footnote-24) bahula-taralā lampaṭā saṁvid ekā[[24]](#footnote-25)

bhāse bhāse bhajati bhavatā bṛṁhitā saṁvid ekā[[25]](#footnote-26) ||39||

|| iti siddha-siddhānta-saṅgrahe caturthopadeśaḥ ||

—o)0(o—

(5)

### pañcamopadeśaḥ

## piṇḍa-padayoḥ samarasatā

samarasa-karaṇaṁ vadāmy athāhaṁ

parama-padākhila-piṇḍayor idānīm |

yad anubhava-balena yoga-niṣṭhā

itara-padeṣu gata-spṛhā bhavanti ||1||

para-piṇḍa-sukhaṁ sva-piṇḍakāntaṁ

prathamokta-kramato vidhāya citte |

parameṇa padena tasya kuryād

rasa-sāmyaṁ matimān gurūkti-dṛṣṭyā ||2||

yathā—

yatra buddhir mano nāsti sattā saṁvit parā kalā[[26]](#footnote-27) |

ūhāpohau na tarkaś ca[[27]](#footnote-28) vācā tatra karoti kim ||3||

vāgmātrād[[28]](#footnote-29) guruṇā samyak kathaṁ tat-padam īyate |

tasmād uktaṁ śivenaiva sva-saṁvedyaṁ paraṁ padam ||4||

nānā-vicāra-cāturya-carcādhikyād anāśrayāt |

nirupādhitayopādhi-śūnyatvāttat-sva-vedyatā ||5||

pāramparyapti-sanmārga-darśane yasya yogyatā |

sa gurur bhavati śrīmān ātma-viśrāma-kāraṇam ||6||

tena sandarśite mārge sva-saṁvedyasya darśanam |

bhavatīti guruṁ deva-bhāvena paricintayet ||8||

tādṛk-saroja-karuṇārdra-kaṭākṣa-pātāt

svātmaika-vedyakatayā munibhiḥ sva-piṇḍam |

sarvaṁ sva-siddhi-phala-vargam apāsya labdha-

nairutthyataḥ samarasaṁ kriyate kṛtārthaḥ ||9||

siddhāntam etam anuśāsya nirutthiti-śrī-

lābhābhyupāya-kathane kurute'tha yatnam |

sva-svāśaya-pralaya-karma-mukhānusandher

āveśato bhavati kaścana tatra naijaḥ ||10||

nijāveśān nitya-niviḍatama-nairutthya-vidhivan

mahānandāvasthā sphurati vitatā kāpi satatam |

tataḥ saṁvin nityāmala-sukha-camatāra-gamaka-

prakāśa-prodbodho yad anubhavato bheda-virahaḥ ||11||

sākṣāt tayāsya kalanāt sphurati prakāmaṁ

caitanya-bhāsakam abhinnam apāram aṅke |

puṁsaḥ padaṁ parama-nāma samabhyudeti

yasyānubhūti-balato nija-piṇḍa-vittiḥ ||12||

vijñāya piṇḍam atha samyag iti prakārād

ārāt pade parama-nāmani tad vidhāya |

aikyaṁ vidhāya nija-raśmi-parāvṛtātmā-

śv abhyāsa-sūnmiṣir udeti tato dvitīyā ||13||

tad unmeṣa-pratyāharaṇa-bhavam āhuḥ samarasa-

kriyā-bhūtaṁ yasmān nija-kiraṇa-puñjaṁ nijatayā |

prapaśyantas tasmān nikhilam anusandhāya munayaḥ

svarūpe'ṅgīkṛtya svataḥ phala-siddhyai vyavasthitāḥ ||14||

munīnāṁ piṇḍa-saṁsiddhau siddhayaḥ santi sannidhau |

etam arthaṁ viniścitya kaścic chlokena coktavān ||15||

yasmin jñāte[[29]](#footnote-30) jagat sarvaṁ prasiddhaṁ bhāti[[30]](#footnote-31) līlayā |

siddhayaḥ svayam āyānti tasmāj jñeyaṁ paraṁ padam ||16||

sahajaṁ saṁyama-yutaṁ sopāyaṁ sādvaya kramāt |

jñānaṁ saṁsādhayaitac ca sva-viśrāntir itīritam ||17||

viśvātītaḥ pareśāno viśva-rūpeṇa tiṣṭhati |

ity ekaṁ sahajaṁ tv anyad viśvasyātmani darśanam ||18||

prasphurad-rūpa-vṛttīnāṁ kṛtvā saṁyamam ātmani |

yad dhāraṇaṁ yad evātra sa-saṁyamam iti smṛtam ||19||

prakāśa-mayam ātmānaṁ svayam eva svarūpataḥ |

ekīkṛtya sadā laulyāt sthitiḥ sopāya-śabda-bhāk ||20||

ajātimattva-dṛk prājñaiḥ dvitīyam iti smṛtam |

catvāra ete bhāvāḥ syuḥ paramodaya-hetavaḥ ||21||

tathā ca paramo yogī sutṛpto nirvikalpakaḥ |

sadā nirutthāpanayā tiṣṭhatīti prasiddhyati ||22||

paramasya padasyāptau sādhanaṁ kenacit purā |

yatra ślokāṣṭake proktaṁ tad idaṁ dṛśyatām iha ||23||

sahajaṁ svātma-saṁvittiḥ saṁyamaḥ sarva[[31]](#footnote-32)-nigrahaḥ |

sopāyaṁ sva-sva-[[32]](#footnote-33)viśrāntir advaitaṁ paramaṁ padam ||24||

jñātvaivaṁ[[33]](#footnote-34) sad-guror vaktrāt nānyathā śāstra-koṭibhiḥ |

na kartṛtvān[[34]](#footnote-35) vijñānān na balād[[35]](#footnote-36) veda-pāṭhanāt ||25||

na jñānān na ca vai lakṣyāt kartrābhyāsān na vāsanāt |

na vairāgyān na nairāśyād ghaṭanāt prāṇa-dhāraṇāt ||26||

na mudrā-dhāraṇād vā syān na mauna-vacanāśrayāt |

audāsīnyān na nirvāṇān na kāya-kleśa-mocanāt ||27||

na dāsyān na ca sandeśān na nānā-vrata-dhāraṇāt |

na ṣaḍ-darāna-veṣādi-dhāraṇān na ca muṇḍanāt ||28||

nānantopāya-yatnebhyaḥ prāpyate paramaṁ padam |

guru-dṛk-pāta-mātrāṇāṁ haṭhānāṁ satya-vādinām ||29||

kathanād dṛṣṭi-pātād vā sānnidhyād vāvalokanāt |

prasādāt sad-guroḥ samyak prāpyate paramaṁ padam ||30||

anvaya-vyatirekābhyāṁ sārdha-śloka-dvayoktitaḥ |

śrī-guror lakṣaṇaṁ prāha yaj-jñānān mucyate bhayāt ||31||

samyag-ānanda-jananaṁ sad-guruḥ so'bhidhīyate |

nimiṣārdhaṁ tad ardhaṁ vā yad-vākyasyāvalokanāt |

ātmānaṁ sthiram āpnoti tasmai śrī-gurave namaḥ ||32||

nānā vikalpa-viśrāntiṁ kathanāt kurute tu yaḥ |

sad-guruḥ sa tu vijñeyo na tu mithyā-vikalpakaḥ ||33||

parama-padam adhigantum utsukānāṁ

yad amala-dṛk-karuṇā-kṣaṇa-mālā |

jayati dṛḍhatarādhirohaṇa-śrīḥ

parama-nidhiḥ sa mamāsti deśikendraḥ ||34||

samyak-caitanya-viśrānter upadeśas tu sammatam |

yathā syāt sāmarasyākhyaṁ tat paraṁ paramam padam ||35||

yat-kāruṇya-vilokanād api bhavac-cid-viśramaḥ pāradas

tasmin śrī-karuṇā-sudhā-rasa-nidhau ceto'stu magnaṁ gurau |

nānyasmin bahu-vāda-tarkam akaroc chālātibhīti-prade

durbheda-bhrama-dhārake'tikaṭhine kṣārodadhau laukike ||36||

upadeśo nigaraṇa-pada-vācyatayocyate |

tat karoti yatas tasmād gurur ity abhidhīyate ||37||

[[36]](#footnote-37)jñāna-hīno gurus tyājyo mithyā-vādī vikalpakaḥ |

sva-viśrāntiṁ na jānāti pareṣāṁ sa karoti kim ||38||

śilayā kiṁ paraṁ pāraṁ śilā-saṅghāt[[37]](#footnote-38) pratāryate |

svayaṁ tīrṇo bhaved yo'sau parān nistārayaty alam ||39||

vikalpa-sāgarād ghorāc cintā-kāle na[[38]](#footnote-39) dustarāt |

prapañca-vāsanāvartāt kāla-[[39]](#footnote-40)jāla-samākulāt ||40||

vāsanā-laharī-vegād svasthas[[40]](#footnote-41) tārayituṁ kṣamaḥ |

sva-sthairyeṇopadeśena[[41]](#footnote-42) līnotthānena[[42]](#footnote-43) tat-kṣaṇāt ||41||

parānanda-mayo bhūtvā niścayaḥ sthiratāṁ[[43]](#footnote-44) vrajet |

kulāni koṭi-koṭīnāṁ tārayaty eva tat-kṣaṇāt ||42||

tārayaty[[44]](#footnote-45) eva dṛk-pātāt kathanād vāvalokanāt[[45]](#footnote-46) |

tāraṇecchur varaṁ dhatte sva-svarūpe sthiro bhava[[46]](#footnote-47) ||43||

ato'sau[[47]](#footnote-48) mucyate śiṣyo janma-saṁsāra-bandhanāt |

atas taṁ sad-guruṁ sākṣāt trikālam abhivādayet ||44||

sarvāṅga-praṇipātena śikṣāṁ kṛtvā guruṁ bhavet[[48]](#footnote-49) |

kim atra bahunoktena śāstra-koṭi-śatena ca ||45||

labdha-viśrāma-vittānāṁ[[49]](#footnote-50) yogināṁ dṛḍha-cetasām |

sva-sva-madhye nimagnānāṁ nirutthānaṁ viśeṣataḥ ||46||

nimiṣārdha-sphuṭaṁ[[50]](#footnote-51) bhāti durlabhaṁ paramaṁ padam |

tasmin piṇḍo bhavel līnaḥ sahasā nātra saṁśayaḥ ||47||

līne piṇḍe bhaved yogī sarvajñaḥ siddhi-pāragaḥ |

icchā-vegī svayaṁ kartā līlayaivājarāmaraḥ ||48||

avadhyo deva-daityānāṁ krīḍate bhairavo yathā |

ity evaṁ niścayo yo'sau kramād āpnoti līlayā ||49||

[[51]](#footnote-52)asādhyāḥ siddhayaḥ sarvāḥ satyam īśvara-bhāṣitam |

prathame roga-nirmuktaḥ sarva-loka-priyo bhavet ||50||

kāṅkṣate darśanaṁ tasya svātmā gūḍhasya nityaśaḥ |

dvitīye vatsare kāvyaṁ kurute tattva-bhāṣayā[[52]](#footnote-53) ||51||

[[53]](#footnote-54)prajāyate divya-yogī[[54]](#footnote-55) dūra-śrāvī na saṁśayaḥ |

vāk-siddhiḥ pañcame varṣe para-kāya-praveśanam ||52||

ṣaṣḍbhir na chidyate śastrair vajra-pātair na vidhyate |

vāyu-vegī kṣiti-tyāgī dūra-darśī ca saptame ||53||

mahā-siddhy-aṣṭakaṁ samyag[[55]](#footnote-56) aṣṭame vatsare bhavet |

navame vajra-kāyaḥ syāt khecaro dikcaro bhavet ||54||

daśame pavanād vegī yatrecchā tatra gacchati[[56]](#footnote-57) |

samyag ekādaśe varṣe sarvajñaḥ siddhi-bhāg bhavet ||55||

dvādaśe śiva-tulyo'sau kartā hartā svayaṁ bhavet |

trailokye pūjyate siddhaḥ satyaṁ bhairava-bhāṣitam ||56||

evaṁ dvādaśa-varṣeṣu siddha-yogī mahā-balaḥ |

jāyate sad-guroḥ pāda-prasādān nātra[[57]](#footnote-58) saṁśayaḥ ||57||

anububhūṣati yonija-viśramaṁ

sa guru-pāda-saroruham āśrayet |

tad-anusaṁsaraṇāt paramaṁ padaṁ

samarasīkaraṇaṁ ca na dūrataḥ ||58||[[58]](#footnote-59)

ananya-bhāvena nirutthiti-śrī-

lābhena cāñcalya-vidhūnanena |

avasthitiḥ śrī-karuṇā-sudhābdhi-

guru-prasādād bhavatīti satyam ||59||

|| iti siddha-siddhānta-saṅgrahe piṇḍa-parama-padayoḥ samarasa-karaṇaṁ nāma pañcamopadeśaḥ ||

—o)0(o—

(6)

### ṣaṣṭha upadeśaḥ

## avadhūta-yogi-lakṣaṇam

nirūpya sarvaṁ viṣayam adhikārī nirūpyate |

avadhūto bhavet so'tra tal-lakṣaṇam idaṁ yathā ||1||

prakṛti-janya-vikāra-vidhūnanaṁ

kalayituṁ bhajatīha samarthatām |

yad-avadhūnatayā tad udīryate

racita-saṁsṛti-pāra-gatir janaḥ ||2||

lakṣaṇāntaram apy āha kaścit—

kleśa-pāśa-taraṅgāṇāṁ vajraṁ yena vikuṇṭhitam[[59]](#footnote-60) |

sarvāvasthā-vinirmuktaḥ so'vadhūto'bhidhīyate ||3||

sakaloccaṁ sthiraṁ pīnaṁ saṁvedyaṁ vāsanoktitam |

kaupīnakaṁ kaṭau yasya so'vadhūto'bhidhīyate ||4||

kasya bhāva-mayaiḥ sūtraiḥ svīkāra-sthairyatāṁ gataiḥ |

kanthā viracitā yena so'vadhūto'bhidhīyate ||5||

mukti-dvāre matir yo prāpta-koṣa-prakāśakaḥ |

māyā-vikārānāpannaḥ sa sāttvika udāhṛtaḥ ||6||

kṣapaṇaṁ citta-vṛttīnāṁ rāga-dveṣa-viluṇṭhanam |

kurute vyoma-magno yas tasmāt kṣapaṇako bhavet ||7||

bhrānti-kāraṁ janaṁ kṛtvā yo'rakta-vivare sadā |

prabuddho yaḥ svayaṁ buddhaḥ sadyaḥ so'trābhidhīyate ||8||

prasaraṁ bhāsate śaktiḥ saṅkocaṁ bhāsate śivaḥ |

tayor saṁyoga[[60]](#footnote-61)-kartā yaḥ sa bhavet yoga-yoga-rāṭ[[61]](#footnote-62) ||9||

viśvātītaṁ yadā viśvam ekam evāvabhāsate[[62]](#footnote-63) |

saṁyogena yadā yasya[[63]](#footnote-64) siddha-yogī bhavet tu saḥ ||10||

sarvāsāṁ nija-vṛttīnāṁ vismṛtiṁ bhajate tu yaḥ[[64]](#footnote-65) |

sa bhavet siddha-siddhānte siddha-yogī mahā-balaḥ ||11||

udāsīnavad āsīnaḥ[[65]](#footnote-66) svastho'ntar-nija-bhāsakaḥ |

mahānanda-mayo dhīraḥ sa bhavet siddha-yogi-rāṭ ||12||

paripūrṇaḥ prasannātmā sarvāsarva-prado'paraḥ[[66]](#footnote-67) |

niruttho[[67]](#footnote-68) nirbharānandaḥ sa bhavet siddha-yogi-rāṭ ||13||

gatena śokena bhayena vīpsā[[68]](#footnote-69)

prāptena[[69]](#footnote-70) harṣaṁ na karoti yogī |

ānanda-pūrṇo nija-bodha-līno

na bādhate kāla-patho na nityam[[70]](#footnote-71) ||14||

eteṣām upadeśānāṁ sūcitānāṁ pṛthak pṛthak |

jāyate tatra viśrāntiḥ sā viśrāntiś ca jāyate ||15||

yo gaṅgā-pada-padma-bhakti-vimalaḥ śāṇḍilya-gotrodbhavaḥ

cañcac-chārada-candrika-sahacarīṁ kīrtiṁ nayan viṣṭape |

śauryodārya-mukhair guṇair aviralair ālambyamāno'niśaṁ

sa śrī-kṛṣṇa-vibhuḥ smarāri-nagare granthaṁ mudācīkarat ||16||

kṛṣṇa-rājājñayā kāśyāṁ siddha-siddhānta-saṅgrahaḥ |

kṛto yo balabhadreṇa śrī-kṛṣṇas tena tuṣyatu ||17||[[71]](#footnote-72)

|| iti siddha-siddhānta-saṅgrahe'vadhūtādi-lakṣaṇaḥ ṣaṣṭho'dhyāyaḥ ||

—o)0(o—

(7)

### saptamo'dhyāyaḥ

cārvākāś caturāś sva-tarka-nipuṇā dehātma-vāde ratāḥ

sarve sandhi-ratāḥ sadaiva-paratā-dhyānāśritāḥ sāttvikāḥ[[72]](#footnote-73) |

kārtāraṁ prabhajanti caiva yamanāḥ[[73]](#footnote-74) pāpe ratā nirdayās

teṣām aihikam alpam eva hi sukhaṁ satyaṁ na mokṣaḥ param[[74]](#footnote-75) ||1|| (= 6.77)

śrī-haṭṭe mastakānte tripuṭa-puṭa-bile brahma-randhre lalāṭe

bhrū-netre nāsikāgre śravaṇa-patha-vare ghaṇṭikā-rāja-daṇḍe[[75]](#footnote-76) |

kaṇṭhe hṛn-nābhi-mūle[[76]](#footnote-77) tri-kamala-kuhare coḍḍiyāne ca mūle[[77]](#footnote-78)

ye tv evaṁ[[78]](#footnote-79) sthāna-lagnāḥ parama-padam aho nāsti teṣāṁ niruttham ||2|| (= 6.78)

ādau pūraka-kumbha-recaka-[[79]](#footnote-80) vidhau nāḍī-patham[[80]](#footnote-81) śodhitaṁ

kṛtvā hṛt-kamalodare tu sahasā cittaṁ samaṁ[[81]](#footnote-82) mūrcchitam |

tasmād[[82]](#footnote-83) avyayam akṣayaṁ para-kalaṁ coṁkāra-dīpaṁ śubhaṁ[[83]](#footnote-84)

ye paśyanti samāhitāḥ [parama-]padam aho nāsti teṣāṁ niruttham[[84]](#footnote-85) ||3|| (= 6.76)

gollāṭe dīpti-puñjaṁ[[85]](#footnote-86) pralaya-śikhi-nibhaṁ[[86]](#footnote-87) siddha-jālandhare vā[[87]](#footnote-88)

śṛṅgāṭe jyotir ekaṁ taḍid iva taralaṁ brahma-nāḍy-antarāle |

kālānte[[88]](#footnote-89) vidyud-ābhaṁ tad-upari śikhare koṭi-mārtaṇḍa-caṇḍe

ye nityaṁ saṁśayante[[89]](#footnote-90) parama-padam aho nāsti teṣāṁ niruttham ||4|| (= 6.79)

liṅgāc caṇḍākulānte[[90]](#footnote-91) mana-pavana-gamaiḥ[[91]](#footnote-92) brahma-granthy-ādi-bhede[[92]](#footnote-93)

kṛtvā binduṁ nayantaḥ bhramara-pada-mahā-śaṅkham ambhoda-rodhe[[93]](#footnote-94) |

netrāntar[[94]](#footnote-95)-nāda-ghoṣaṁ gagana-guṇa-mayaṁ vajra-daṇḍī krameṇa

ye kurvantīha kaṣṭāt parama-padam aho nāsti teṣāṁ niruttham ||5|| (= 6.80)

samyak cālana-dohanena satataṁ dīrghīkṛtāṁ lambikāṁ

tālv-abhyantara-darśitānta-[[95]](#footnote-96) daśama-dvārodare śaṅkhinīm[[96]](#footnote-97) |

prāptāṁ madhyama-sampuṭe putāṁ saptadaśīṁ koṭarāṁ[[97]](#footnote-98)

pītvā ṣaḍvidha-pāna-kāṣṭha-[[98]](#footnote-99) bhajanaṁ vāñchanti ye mohitāḥ ||6|| (6.81)

guhyāt paścima-pūrva-mārgam ubhayaṁ ruddhvānilaṁ madhyamaṁ

nītvā dhyāna-samādhi-lakṣya-karaṇair nānā-samādhy-āsanaiḥ[[99]](#footnote-100) |

prāṇāpāna-samāgamena satataṁ haṁsodare saṅghaṭāḥ

ghenāsyaiva nayanti ye[[100]](#footnote-101) bhava-jale majjanty aho duḥkhitāḥ ||7|| (6.82)

śakty-ākuñcanam agni-dīpti-karaṇaṁ tv ādhāra-sampīḍanāt

jñātvā kuṇḍalinī-prabodhana-mano nādādinā mūrdhani[[101]](#footnote-102) |

nītvā pūrṇa-giriṁ nipātana-manaḥ[[102]](#footnote-103) kurvanti ye svāśraye[[103]](#footnote-104)

khaṇḍa-jñāna-ratās tu te nija-padaṁ teṣāṁ hṛd-varaṁ param[[104]](#footnote-105) ||8|| (6.83)

bandhaṁ bhedaṁ ca mudrāṁ gala-bila-cibukaṁ madhya-mārgaṁ suṣumṇāṁ[[105]](#footnote-106)

candrārke sāmarasyaṁ śama-dama-niyamān nāda-binduṁ kalānte |

ye nityaṁ kalayante tad anu ca manasām[[106]](#footnote-107) unmanīyoga-yuktaṁ[[107]](#footnote-108)

teṣāṁ lokām ayatne[[108]](#footnote-109) nija-sukha-vimukhāḥ karma-duḥkhaugha-[[109]](#footnote-110) bhājaḥ ||9|| (6.84)

aṣṭāṅgaṁ yoga-mārgaṁ kula-puruṣa-mataṁ ṣaṇmukhī-cakra-bhedaṁ

ūrdhvādho bāhya-[[110]](#footnote-111) madhye ravi-kiraṇa-nibhaṁ sarvato vyāpti-sāram |

dṛṣṭy-agre[[111]](#footnote-112) vīkṣayante tarala-jala-samaṁ nīla-varṇaṁ tamo[[112]](#footnote-113) vā

evaṁ ye bhāvayante suvimala-[[113]](#footnote-114) matayas te'pi hā kaṣṭa-bhājaḥ ||10|| (6.85)

ādau sāraṇa-śaṅkha-sāraṇam[[114]](#footnote-115) ataḥ kṛtvā mahā-sāraṇaṁ[[115]](#footnote-116)

sampūrṇaṁ pratidhāraṇaṁ[[116]](#footnote-117) vidhi-balāt dṛṣṭis tathā nirmalā[[117]](#footnote-118) |

ājñālī haṭha-yoga-yoga-kalayā sad-dīpti-santulikāṁ[[118]](#footnote-119)

ye kurvanti ca kārayanti ca sadā bhrāmyanti bādhanti ca[[119]](#footnote-120) ||11|| (6.86)

śaṅkha-kṣālanam antaraṁ rasanayā tālv-oṣṭha-līlā-samaṁ[[120]](#footnote-121)

vīte tūlluṭhanaṁ[[121]](#footnote-122) kavāṭam amarī-pānaṁ tridhā[[122]](#footnote-123) kharparī |

vīrya-drāvitam ātma-jaṁ vikalaye[[123]](#footnote-124) grāsaṁ ca lepaṁ[[124]](#footnote-125) ca vā

kurve tīrtha-jale syāt tena[[125]](#footnote-126) hi phalaṁ teṣāṁ tu siddhāntajam ||12|| (6.87)

ghaṇṭā-kāhala- mardalaṁ tv atha[[126]](#footnote-127) mahā-bherī-ninādaṁ yadā

samyaṅ nādam anāhataṁ dhvani-yutaṁ[[127]](#footnote-128) śṛṇvanti ye tādṛśam |

piṇḍe siddhi-paraṁ[[128]](#footnote-129) nirantaratayā brahmāṇḍa-madhye'pi vā

teṣāṁ siddhamateskateḥ (?) samuditaṁ satyaṁ[[129]](#footnote-130) paraṁ labhyate ||13|| (6.88)

vairāgyāmṛta-palvalena salilaṁ[[130]](#footnote-131) kandaṁ phalaṁ mūlakaṁ

bhuktvā yo vana-vāsa eva ramate cāneka-deśāntare |[[131]](#footnote-132)

sthitvā sādita-niścayena manasā rātrau dine vīkṣyate

sa tyaktvākhila-bhāvam ekam amalaṁ prāpnoty aho svaṁ padam[[132]](#footnote-133) ||14|| (6.89)

iti siddha-siddhānta-saṅgrahe saptamopadeśaḥ samāptim agamat ||7||

1. kulaṁ śaktir iti proktam akulaṁ śiva ucyate (saubhāgya-bhāskaraḥ) [↑](#footnote-ref-2)
2. akṣayatvaṁ iti si.si.pa. [↑](#footnote-ref-3)
3. saptamaṁ bhrū-cakraṁ madhyamam | aṅguṣṭha-mātraṁ jñāna-netram | dīpa-śikhākāraṁ dhyāyet | vācāṁ siddhir bhavati || aṣṭamaṁ brahma-randhraṁ nirvāṇa-cakram | sūcikāgra-bhedyam | dhūma-śikhākāraṁ dhyāyet | tatra jālandhara-pīṭham | mokṣa-pradaṁ bhavati || iti siddha-siddānta-paddhati 2.7-8. [↑](#footnote-ref-4)
4. vāma- (SSP) [↑](#footnote-ref-5)
5. gollāṭa iti mastakasyopari-bhāgaḥ. [↑](#footnote-ref-6)
6. ākāśaṁ, parākāśaṁ, mahākāśaṁ, tattvākāśaṁ, sūryākāśaṁ, iti. [↑](#footnote-ref-7)
7. yama iti upaśamaḥ, sarvendriya-jayaḥ, āhāra-nidrā-śīta-vātātapa-jayaś ca. [↑](#footnote-ref-8)
8. ekānta-vāsaḥ, niḥsaṅgatā, audāsīnyaṁ, yathā-prāpti-santuṣṭiḥ, vairāgyaṁ, guru-caraṇāvarūḍhatvam iti niyama-lakṣaṇam. [↑](#footnote-ref-9)
9. asti kācid aparamparā saṁvit-svarūpā sarva-piṇḍādhāratvena nitya-prabuddhā nijā śaktiḥ prasiddhā kārya-karaṇa-kartṝṇām utthāna-daśāṅkuronmīlanena kartāraṁ karoti, ata evādhāra-śaktir iti kathyate | [↑](#footnote-ref-10)
10. anāśrayāt [↑](#footnote-ref-11)
11. anāmatvād [↑](#footnote-ref-12)
12. kulaṁ cākulam icchati [↑](#footnote-ref-13)
13. jala-budbudavan nyāyād ekākāraḥ paraḥ śivaḥ iti ślokasya rūpaṁ siddha-siddhānta-paddhatau. [↑](#footnote-ref-14)
14. sphuran [↑](#footnote-ref-15)
15. vāmakeśvara-tantre iti si.si.pa. tatra " sva-śaktyā sahitaḥ so'pi sarvasyābhāsako bhavet " iti pāṭhaḥ. [↑](#footnote-ref-16)
16. sṛṣṭis tu kuṇḍalī [↑](#footnote-ref-17)
17. sarva-bhāgavatā hi sā [↑](#footnote-ref-18)
18. bahudhā [↑](#footnote-ref-19)
19. pratyayātmikā [↑](#footnote-ref-20)
20. rājate saṁvid ekā [↑](#footnote-ref-21)
21. mahimā [↑](#footnote-ref-22)
22. evāvabhāti [↑](#footnote-ref-23)
23. bhāve bhāve [↑](#footnote-ref-24)
24. eṣā [↑](#footnote-ref-25)
25. bhajana-caturā bṛṁhitā saṁvid eva [↑](#footnote-ref-26)
26. tattvavin nāparā kalā [↑](#footnote-ref-27)
27. kartavyau [↑](#footnote-ref-28)
28. vāgminā [↑](#footnote-ref-29)
29. jñāne [↑](#footnote-ref-30)
30. siddhaṁ bhavati [↑](#footnote-ref-31)
31. svātma- [↑](#footnote-ref-32)
32. sopāyaḥ svasya [↑](#footnote-ref-33)
33. taj jñeyaṁ [↑](#footnote-ref-34)
34. tarka-śabda- [↑](#footnote-ref-35)
35. nācārād [↑](#footnote-ref-36)
36. Verses 38-45 = SSP 5.73-80, with some mixing of lines. [↑](#footnote-ref-37)
37. -saṅghaḥ [↑](#footnote-ref-38)
38. kallola- [↑](#footnote-ref-39)
39. -duṣṭa-grāha- [↑](#footnote-ref-40)
40. yaḥ svaṁ [↑](#footnote-ref-41)
41. svasthenaivopadeśena [↑](#footnote-ref-42)
42. nirutthānena [↑](#footnote-ref-43)
43. niṣkalaḥ śivatāṁ [↑](#footnote-ref-44)
44. dhārayaty [↑](#footnote-ref-45)
45. vā vilokanāt [↑](#footnote-ref-46)
46. tārite sva-padaṁ dhatte sva-sva-madhye sthiro bhavet [↑](#footnote-ref-47)
47. tataḥ sa [↑](#footnote-ref-48)
48. stuvan nityaṁ guruṁ bhajet [↑](#footnote-ref-49)
49. citta-viśrānti-labdhānāṁ [↑](#footnote-ref-50)
50. nimiṣāt prasphuṭaṁ [↑](#footnote-ref-51)
51. Verses 50-56 = SSP 5.35-44 [↑](#footnote-ref-52)
52. kṛtārthaḥ syād dvitīye tu kurute sarva-bhāṣayā | [↑](#footnote-ref-53)
53. tṛtīye divya-dehas tu vyālair vyāghrair na bādhyate |

    caturthe kṣut-tṛṣā-nidrā-śīta-tāpa-vivarjitaḥ || Missing here. [↑](#footnote-ref-54)
54. jāyate divya-yogīśo [↑](#footnote-ref-55)
55. aṇimādi-guṇopetas tv [↑](#footnote-ref-56)
56. dhāvati [↑](#footnote-ref-57)
57. prabhāvanān na [↑](#footnote-ref-58)
58. = SSP 5.45 [↑](#footnote-ref-59)
59. kṛntanena vimuṇḍanam [↑](#footnote-ref-60)
60. yogasya [↑](#footnote-ref-61)
61. siddha-yogi-rāṭ [↑](#footnote-ref-62)
62. eva virājate [↑](#footnote-ref-63)
63. sadā yas tu [↑](#footnote-ref-64)
64. prasṛtir bhajate layam [↑](#footnote-ref-65)
65. udāsīnaḥ sadā śāntaḥ [↑](#footnote-ref-66)
66. padoditaḥ [↑](#footnote-ref-67)
67. viśuddho [↑](#footnote-ref-68)
68. gate na śokaṁ vibhave na vāñchā [↑](#footnote-ref-69)
69. prāpte ca [↑](#footnote-ref-70)
70. na bādhyate kāla-pathena nityam [↑](#footnote-ref-71)
71. Clearly these two verses are meant to go at the end of the work. The SSP has six chapters; those in the seventh are found in the sixth chapter of that work. [↑](#footnote-ref-72)
72. te sarve na taranti duḥsahataraṁ ye te paraṁ sāttvikāḥ | [↑](#footnote-ref-73)
73. te sarve prabhavanti ye ca yavanāḥ [↑](#footnote-ref-74)
74. phaladaṁ tattvaṁ na mokṣa-pradam [↑](#footnote-ref-75)
75. rājadante [↑](#footnote-ref-76)
76. -madhye [↑](#footnote-ref-77)
77. pīṭhe [↑](#footnote-ref-78)
78. evaṁ ye [↑](#footnote-ref-79)
79. recaka-pūraka-kumbhaka (chando-bhaṅga) [↑](#footnote-ref-80)
80. nāḍī yathā [↑](#footnote-ref-81)
81. mahā- [↑](#footnote-ref-82)
82. paścād [↑](#footnote-ref-83)
83. akṣaraṁ para-kule coṅkāra-dīpāṅkure [↑](#footnote-ref-84)
84. samāhitena manasā teṣāṁ na nityaṁ padam. The metre in the SSS version is off. [↑](#footnote-ref-85)
85. -puñje [↑](#footnote-ref-86)
86. -nibhe [↑](#footnote-ref-87)
87. ca [↑](#footnote-ref-88)
88. bhālānte [↑](#footnote-ref-89)
89. bhāvayante [↑](#footnote-ref-90)
90. liṅgād daṇḍāṅkurāntar- [↑](#footnote-ref-91)
91. -gamāt [↑](#footnote-ref-92)
92. brahma-nāḍy-ādi-bhedaṁ [↑](#footnote-ref-93)
93. parama-pada-guhāṁ śaṅkha-garbhodarordhvam [↑](#footnote-ref-94)
94. tatrāntar- [↑](#footnote-ref-95)
95. veśitāṁ ca [↑](#footnote-ref-96)
96. sandhinīm [↑](#footnote-ref-97)
97. nītvā madhyama-sandhi-saṅghaṭa-ghaṭāt prāptāṁ śiro-deśataḥ [↑](#footnote-ref-98)
98. pītvā ṣaḍvidha-pānakā [↑](#footnote-ref-99)
99. nānāsanābhyāsanaiḥ [↑](#footnote-ref-100)
100. evaṁ ye'pi bhajanti te [↑](#footnote-ref-101)
101. sthānāt kuṇḍalinī-prabodhanam ataḥ kṛtvā tato mūrdhani | [↑](#footnote-ref-102)
102. nipātanam adhaḥ [↑](#footnote-ref-103)
103. tasyāś ca ye' [↑](#footnote-ref-104)
104. hi dūre padam [↑](#footnote-ref-105)
105. cibukābaddha-mārgeṣu vahniṁ [↑](#footnote-ref-106)
106. melayante hy anubhava-manasāpy [↑](#footnote-ref-107)
107. -yuktās [↑](#footnote-ref-108)
108. te lokān bhrāmayante [↑](#footnote-ref-109)
109. duḥkhādhva- [↑](#footnote-ref-110)
110. vāyu- [↑](#footnote-ref-111)
111. dṛṣṭyā ye [↑](#footnote-ref-112)
112. nabho [↑](#footnote-ref-113)
113. nigadita- [↑](#footnote-ref-114)
114. dhāraṇa-śaṅkha-dhāraṇam [↑](#footnote-ref-115)
115. -dhāraṇam [↑](#footnote-ref-116)
116. -dhāraṇam [↑](#footnote-ref-117)
117. dṛṣṭiṁ tathā nirmalām [↑](#footnote-ref-118)
118. ardholī bahulīha vāsanam atho ghaṇṭī vasantolikā [↑](#footnote-ref-119)
119. khidyanti te [↑](#footnote-ref-120)
120. tālv-oṣṭha-nāsā-rasaṁ [↑](#footnote-ref-121)
121. vānter ullaṭanaṁ [↑](#footnote-ref-122)
122. tathā [↑](#footnote-ref-123)
123. ajaṁ punar aho [↑](#footnote-ref-124)
124. pralepaṁ [↑](#footnote-ref-125)
125. ye kurvanti jaḍās tu te na [↑](#footnote-ref-126)
126. ghaṇṭā-kohala-kāla-mardala- [↑](#footnote-ref-127)
127. anāhata-dhvani-mayaṁ [↑](#footnote-ref-128)
128. sarva-gataṁ [↑](#footnote-ref-129)
129. siddha-padaṁ tataḥ samucitaṁ naivaṁ [↑](#footnote-ref-130)
130. vairāgyāt tṛṇa-śāka-palvala-jalaṁ [↑](#footnote-ref-131)
131. bhuñjante'tha vane vasanti satataṁ vānyaṁ ca deśāntaram | [↑](#footnote-ref-132)
132. bālonmatta-piśāca-mūka-jaḍavat ceṣṭāś ca nānā-vidhā

     ye kurvanti padaṁ vinā mati-balād bhraṣṭā vimuhyanti te || [↑](#footnote-ref-133)